I. МЕТОДИЧКАОБРАДА ЛИРСКЕ ПЕСМЕ

Прве песме дете чује од мајке у успаванци коју му пева и другим пригодним песмама којим се дете позива да тапше ручицама, врти главицом, да се клати или смеје, да гуче. Дете воли да слуша стихове кроз ритмике у казивању, због њихове мелодичности и сликовитости. Чак и када су стихови нонсенсне садржине, они мотивишу и радују децу, покрећу их на разговор и игру. Поетски употребљене речи изазивају увек богатије значење речи од оног у свакодневној комуникацији, јер побуђују друга, пренесена значења од оних на први поглед уочљивих, сугеришу богатије представе од прозних дела, која су лакша и разумљивија, али их деца касније ипак теже прихватају.

Успаванка, као најстарија лирска песма показује колико лирска песма има удела у животу сваког детета. Иако беба не разуме, није свесна себе, ужива у песми, у гласу најближе особе, у гласу своје мајке. Претпоставља се да су успаване настале још када се говор људи није потпуно комституисао, него је био у развојној фази, тачније још је било неартикулисаних гласова, слогова и сл. Нормално, то су само хипотезе. Најстарија успаванка до данас сачувана је једна са Цејлона и она гласи: Ро, рo, ро, /Дете, зашто плачеш?/ Ро, ро, ро, /Да ли се плашиш мајмуна?...

Вук Караџић је забележио петнаестак успаванки у Првом рјечнику и дао објашњење речи бабине, као и обичаје које их прате.

Постоје и уметничке успаванке, као: Успаванка за мајку Бранка В. Радичевића, Успаванка Стојана Тарапуза, македонског песника, Лили лалуана Ива Андрића.

И друге краће лирске врсте, као ташунаљке, рецимо, подстичу дете на покретање главе, руку, ногу. Ритмичност, музикалност коју пружа стих, привлачи дете и оно прати ритам песме.

1. Избор песама које ће се учити са децом

Због свега горе наведоног врло је значајан проблем избора стихова који ће се учити са децом предшколског узраста. При избору стихова треба водити рачуна о неколико момената: о примерености узрасту, васпитној вредности и погодности стихова за језичко-говорне игре, тј. за развој појединих елемената говора деце.

Песме које се бирају за млађи узраст морају бити краће, једноставније у изразу и сликама, једноставније и реалистичније у језику, динамичније у садржају, проткане играма и звучним музичким елементима. Нису погодне песме са сложеним порукама и сложеним начином изражавања; нису интересантне песме са описима и рефлексијама. Треба бирати једноставне и краће песме шаљивог карактера уз које се може играти , које су лаке за ритмичко изговарање или певање.

Са средњом групом можемо тумачити разноврсније песме како по дужини, садржају и мотивима, тако и по језичком изразу. Уз краће песме, с децом овог узраста могу се упознавати и епска стихована дела, као и таква прозна дела проткана стиховима (бајке, басне).

На старијем узрасту такође могу се тумачити лирске песме различитог садржаја и језичког израза са нешто богатијом мисаоном и емоционалном структуром. Овај узраст, као претходни, воли шаљиву и нонсенсну поезију.

Стихови који ће се учити са децом треба да буду проверене уметничке вредности, да су у складу са васпитно-образовним циљевима у развоју говора, да су актуелни и пригодни за одређена годишња доба и одређене празнике, прославе и свечаности и да пружају могућност и повод за говорне игре гласовима, речима и реченицама. Тако ће стихови бити повод за увежбавање артикулације гласова, за подржавање гласова из природе (ономатопеје), за различита ритмичка понавњања слогова, речи и реченица, за богаћење дечијег речника, за драматизацију, изражајно рецитовање, за вежбе у грађењу стихова итд. Учење песама има много шири значај од оног што је досад речено, јер оне утичу на целокупни ментални, емоционални и етички развој детета.

Песме које тумачимо и учимо са децом, уз све што је речено, треба да су актуелне у односу на годишња доба, да се прожимају са осталим активностима васпитно-образовног рада, да су подесне за учење напамет, да су тематиком блиском дечијем доживљају света, да имају ритмичка понављања гласова, речи, реченица, стихова, строфа, да имају елементе игре и да емоционално и сазнајно обогаћују децу. Ретко ће која песма имати све побројане захтеве, али је довољно да има бар неке, па ће допринети остварењу одређених циљева.

2. Припрема васпитача за обраду песме

Припрема васпитача за обраду песме подразумева исте радње као и за обраду прозног текста. Најпре се са садржајем и структуром песме васпитач упознаје приликом израде етапног плана рада да би се песма уврстила у план, а затим следи читав низ читања у склопу припрема за обраду; читање да би се продубио садржај и уочили маркантни мотиви и слике, читање да би се уочиле језичке погодности за развој говора, читање ради увежбавања изражајног казивања.

Та припрема је услов за успешно тумачење и даље коришћење песме. Схватање песме битно је условљено изражајним читањем. А изражајно читање стихова је знатно теже од читања прозе.

Припрема за учење стихова не подразумева само увежбавање стихова него и методичко осмишљавање читаве активности и припремање одговарајућих очигледних средстава која ће допринети лакшем и бољем доживљају и разумевању дела.

3. Тумачење стихова

 Тумачење стихова састоји се од низа претходних радњи у уводном делу усмерене активности. Да би деца боље доживела стихове потребно је да посматрају слике, играчке, лутке, све оно што је у вези са стиховима и доприноси његовом бољем разумевању.

 Када се дође до најаве песме, то јест до наслова и најаве циља, прелази се на изражајно казивање стихова. Неки методичари допуштају и читање стихова (Наумовић), што се не може прихватити, с обзиром на то да су они кратки, лако се уче и захтевају потпуно праћење развијања емоција. Васпитач треба да посматра децу, а не текст. Ниједан књижевни жанр не исказује и не побуђује толико емоција, као лирска песма.

 Након психолошке паузе која траје неколико секунди, да би се деца из света уметности пребацила у свет реалности, и после испитивања доживљаја, приступа се још једном казивању стихова, уз коришћење додатних средстава којима се доприноси бољем разумевању. Испитивање доживљаја обавља се путем разговора са децом. Васпитач на основу дечјих исказа тачно процењује лало су доживела песму и колико су је схватила. Емоционални дожиљај песме тачно показује како су је деца доживела и схватила. Ако се дечје емоције не поклапају са основном емоцијом песме, јасно је да деца нису разумела о чему се ради.

У зависности од стихова, приступа се и њиховом тумачењу. Често се то превиђа, па узима један модел тумачења као да је универзални и примењује се на све врсте песама. Дакле, задатак васпитача је да најпре темељито проучи стихове, да одреди доминантну структуру песме, па да на основу тога протумачи стихове, да замисли питања за мотивациони разговор, да се осмисли питања за тумачење стихова, да претпостави које су речи непознате деци, или мање познате и сл. Подела је на:

1. ЕМОЦИЈЕ – Ако у стиховима доминирају емоције, одређује се кључна емоција за полазиште у тумачењу песме.

2. МОТИВИ – Ако у песми доминирају мотиви. Васпитач приступа уочавању тих мотива и одређује са децом кључни, основни мотив, који је у суштини и тема песме.

3. НАРАЦИЈА – За разлику од стихова који се пишу за одрасле, где рефлексивност и емотивност доминирају, у стиховима за децу песма може имати и своју „фабулу“. На основу те лирске фабулативности, можемо анализирати стихове.

4. ЛИКОВИ – Устиховима за децу има и ликова. Рецимо лењи Гаша, патак-учитељ и његови ученици – пачићи, потом „плави“ зец из истоимене песме Душана Радовића. Ови ликови имају и одређене карактеролошке особености на основу којих можемо тумачити те ликове.

5. ЗВУК – Обина лирске песме за децу је одређена звуковност. То се нарочито уочава код песама које садрже звучне фигуре (ономатопеја, алитерација, асонанца), помоћу којих уочавамо звучну слику песме

6. СЛИКА – Многе песме за децу су дескриптивне, те на основу тих песничких слика, вршимо анализу стихова.

1.Интерперетативно и изражајно читање доводи до стварања емоција код деце. Оне се могу исказати на различите начине, цртањем, певањем, вербално, покретом и сл. Открива се тада главна емоција која је полазиште за тумачење стихова.

Главна емоција може бити. Радост, туга, веселост, страх, љубав, љубомора...

Пример *Шумска љуљашка* Десанке Максимовић

Прво питање које наводи Наумовић полази одмах од емоциија, може збунити децу. Које осећање је изражено у песми?, као прво питање ствара релацију недоумице. Поступно треба увести децу у осећајни свет песме. Дакле, пре тог питања треба децу наводити на то кључно питање: Ко се боји за паучића? Зашто? Зашто се његова мајка не боји? Да ли је паучић пао? Зашто није? Да ли мајка воли свог сина паука'? Како зовемо такво осећање?

Ако је основна емоција Љубомора, која се често јавља код деце, највише према млађем брату и сестри, може се обрадити песма Брат, Звонимира Балога или Браћа Горана Бабића.

2. Уколико има више мотива у песми, та се песма може пероучавати по мотивским структурама. Скоро свака песма има и мотиве и доминантна осећања, којој ће се анализи приступити зависи од тога шта је преовлађајуће у њој. Главни мотив у песми, у ствари, тема, односно оно о чему се у песми говори. Тај главни мотив-тема разрађује се кроз друге мотиве, односно мање тематске целине. У интерпретацији лирске песме дете треба најпре да открије о чему песма говори (тему), а тек потом да уочава појединости, слике преко којих је та тема конкретизована, не користећи притом речи и појам МОТИВ.

Пример: Мамино срце Драгана Лукића

У срцу моје мајке,

И моје срце куца.

Кад њено куцне – так,

Моје се чује – тик.

Њено је око топло

ко око жутог сунца,

и у том топлом оку

станује и мој лик.

Лако можемо са децом уочити да се овде мамина љубав исказује кроз мамино срце и мамино око (а могло и и преко маминих усана, руку осмеха, лица). Дакле песник је одабрао само срце и очи. После читања провере доживљаја и евентуалног поновног читања, следила би питања: Какво је мамино срце? Како мамино срце куца? Како куца наше? Зашто је оно у мамином срцу? Како то разумете? Какво је мамино око? Зашто? На шта оно личи? Шта нам значи сунце? Можемо ли без сунца? Како то ми станујемо у њеном оку? Тако долазимо до главне теме: љубав мајке према детету. Ова песма Д. Лукића може се тумачити и по основном осећању, а то је љубав према мајци. За који начин обраде ће се определити васпитач зависи од његове процене. И срце и око ми можемо ликовно представити, са малим срцем у великом и са дечјим ликом у оку. Тако ће се визуелно уочити да песму чине два елемента преко којих је песник исказао љубав мајке према детету.

3. Дечије песме имају фабулу, свој наративни ток. По томе није чиста лирска песма. Праћењем тог тока песма се може проучиту. Пачја школа Јована Змаја је пример за то. Ипак због наративности она не губи ништа од своје лиричности.

Јесте л' чули, кумо,

верујте, без шале,

отвара се школа

за пачиће мале.

Тако је и било,

верујте, без шале,

отворила с школа

за пачиће мале.

Сви пачићи дошли,

на скамијам стоје

стари патак метно

наочари своје.

Све их је уписо

у каталог, мале,

па их је прозиво,

верујте, без шале.

Па се онда шето

с озбиљношћу крутом

учио их, учио,

и књигом и прутом.

Учио их, учио

од среде до петка,

ал се нису одмакли

даље од почетка.

Није било успеха

учитељском труду,

цела мука његова

остаде залуду.

Ништа више не научи

пачурлија та,

него што је и пре знала

Га, га, га, га, га!

У таквим песмама основни мотив се развија посредством нарације. Ток интерпретације овакве врсте лирске песме, сличан је току тумачења приче и других прозних дела. Дакле праћењем и тумачењем испричаних догађаја, појава ликова и уочавањем на такав начин изражених емоција. Ко се спомиње у овој песми? Какви су то ђаци? Ко је њихов учитељ? Шта они раде свакога дана? Зашто ништа не могу научити?

4. Песме за децу осим фабуле имају и своје ликове. Праћењем шта ти ликови раде, осећају, како поступају, откривамо и суштину песме.

5. Звуковност је веома важан моменат у стиховању за децу. Често се звучање и значење песме подударају. Ритам се постиже и римовањем које не мора бити пресудно у поезији за децу, али је веома важан чинилац постизања звуковности. Песму чини мелоди- ја речи и стихова. Са децом предшколског узраста не могу се разматрати версификацијски проблеми, али је за њих довољно да разликују стих од прозе, односно песму од приче. Довољно је да деца дефинишу стих као нешто где се речи лепо слажу.

Пошто дете слуша и не чита поезију природно је да му је допадљивија она која је сугестивнија звучно и мелодијски, при чему и рима има значајну, мада не пресудну улогу. У неким песмама је постигнута савршена подударност између звучења и значења. Неки гласови и групе гласова имају таква акустична својства да могу подржавањем да дочарају неке природне акустичне појаве (хујање, шуштање, дување, блејање, завијање). Гласови дакле имају своју акустичку, односно експресивну вредност која се у поезији испољава као: ономатопеја (подржавање), асонанца (гомилање самогласника), алитерација (гомилање одређених сугласника), понављање гласова или слогова. У песми:

У јесен касну

листић жут

кренуо на далек пут.

Ветар је тихо јецао

и падале су кише,

Док је листић шапутао:

нећу се вратити више!

У песми ветар јеца, киша пада , листић шапуће. Скрећемо деци пажњу на звуке у песми следећим питањима: Где је кренуо листић жут? Шта је ветар радио? Како то ветар јеца (ономатопеја)? Хајде сви да постанемо ветар и тихо јецамо! Како се чује када пада киша? Хајде да направимо једну велику кишу! Да ли неко зна како шапуће лишће? Хајде да сви будемо лишће које тихо шапуће!

На сличан начин звуковни елементи се могу уочити и бити основа за даље тумачење песама: Цип-цип-ципелице Станисалва Феменића, Штипањке Душана Радовића и друге песме изграђене на ономатопеји. Међутим, песме изузетних звуковних вредности подразумевају високе интерпретативне способности васпитача.

6. Као полазиште за интерпретацију лирске песме може се узети и песничка слика. Предшколско дете има урођену склоност, да мисли и говори у сликама, па отуда значајно његово интересовање за песничку слику. Слушајући лирску песму оно замишља и дограђује слике које су заокупиле његову пажњу. Мала деца не могу толико да схвате значење поетске слике, али их интересују визуелни, аудитивни и емоционални доживљају. При том не могу лако да вербално изразе шта су видела, чула, доживела, јер не располажу потребним богатством речника. Зато их треба подстицати на развијање визуелне и аудитивне имагинације, тј. На фантазијско дограђивање песничке слике замишљањем и изражавањем тих слика вербално, ликовно или на други начин. Децу треба упућивати да у песми запажају елементе који се могу видети, чути, ослушкивати, помирисати, осетити тактилно, итд. Тако се највише проучавају песме које су по својој суштини дескриптивне. Залазак сунца Григора Витеза је добар пример:

Некуд је преко горе журило (Сунце)

Онда је клонуло,

У море се затим загњурило

И – утонуло.

Разговор о овој песничкој слици може тећи овако: ко је то тако некуд журио? Куда? Како се још може рећи да је Сунце клонуло? Где је то сунце зашло? Је ли неко од вас био на мору? Да ли се гњурао? Где залази сунце на мору? Како то оно нестаје у води? Шта значи утонуло? Како би се то још могло рећи? Волите ли залазак сунца? Зашто волите или не волите? Ко свеви зашто жали за сунцем? итд.

На сличан начин могу се обрадити и друге песме са јасно израженом сликовитошћу било које врсте: визуелне, акустичке и друге.

У вези са интерпретацијом лирске песме у предшколској установи поставља се питање примене очигледних средстава: тј. визуелног поткрепљивања песничких слика. О томе постоје подељена мишљења. Неки сматрају да интерпретацију треба д апрати визуелизација слика, тј. Одговарајућа ликовна средства (илустрација, апликације, лутке сенки и др), а други да се песма интерпретира без икаквих средстава, како би се допустило дечијој машти да сама изграђује слике, јер свако доживљава песму на свој начин, а преношење песничких слика грађених речима у слике изражене другим средствима увек иде на штету поезије. Деца тог узраста још увек конкретно мисле, због чега се у свему што уче дубоко изражава дидактички принцип очигледности. Са друге стране, спрега текста са бојама и облицима држи његову пажњу дуже напетом, а дуже и интензивније везивање њихове пажње за текст омогућује им дубљи продор у његова значења.

Поезију треба обрађивати уз очигледна средства. Можда би се компромис могао наћи у томе да прво интерпретативно читање песме буде без икаквих визуелних средстава, а да се у току првере и изношења утисака о доживљају песме истичу одговарајућа средства. Сва следећа читања би ишла уз праћење, односно показивање очигледних средстава.

4. Уочавање и тумачење језичко-стилских особености

Језичком обликовању књижевног дела не посвећује се довољна пажња ни у раду са ученицима основне и средњих школа, још мање у раду са предшколском децом. То ипак не значи да деца тог узраста, нарочито она у старијим групама, нису у стању да уоче лепе, необичне речи, неологизме, деминутиве, аугментативе, синониме, хомониме, антониме, па чак поређења, епитете, хиперболе и персонификације. Нешто је теже да деца овог узраста разумеју пренесенозначење речи, дакле алегорије и метафоре.

У приближавању деци питања језичке материје, термине: језик, стил, стилска средства, фигуре и друго, заменићемо одређеним описним изразима и синтагмама, уз помоћ тако осмишљених питања: Које лепе речи употребљава песник у овој песми? Које је речи употребио уз цвет, ливаду, шуму? Кога сте чули у овој песми (ономатопеја)? Како се он гласа? Да ли сте уочили неке необичне речи (неологизме, кованице, нонсенсне речи)? Зашто је песник употребио реч облачак а не облак? Шта је овом речи облачак хтео да изрази?

У песми Свирала од врбе Григора Витеза налазимо неколико оваквих стихова:

Пусти врбо водицу,

Да ти скинем корицу,

Да направим свирчицу,

Да измамим птичицу.

Овако згуснута употреба деминутива повод је да се то уочи и протумачи, али и да се поведе разговор: Како изгледа врба? Какве су њене гране? Зашто је песник ово дрво назвао врбицама? Зашто није рекао: Пусти врбо воду да ти скинем кору, да направим свиралу, да узмем птицу? Како би песма лепше звучала? Зашто песник врбу зове брбица? Шта он тиме хоће да искаже? итд. Даљи ток рада могао би бити прожет трагањем за речима којима би могли изразити нежност према врби: Дај ми врбо гранчицу, остави врбо тугицу, ја ћу ти дати срећицу... оваква би се говорна игра огла наставити ређањем деминутива којима се изражава одређен емоционални однос и богати речник новим речима.

Песма Гордане Брајовић Један, једно, једна у једном делу гласи:

Била буба

па имала бубиће.

Птица

имала птичиће.

Један зид

имао зидиће... итд.

Цела песма је стакана од деминутива чији се смисао и значење могу откривати: Колико је буба? Колики су бубићи? Шта су бубићи буби? Шта осећа буба према бубићима? итд.

 У неким песмама су синоними повод за разговор, богаћење речника и говорне игре засноване на њима. Таква је песма Милета Станковића Бајаги нешто друго чија прва строфа гласи:

Није тмина, него мрак,

Није игра, него плес,

Није врећа, него ђак,

Није срџба, него бес.

По игри хомонима, позната је песма Радета Зорића Јединица:

Што ја имам јединицу, каже чика Риле

Имам и ја јединицу, каже војник Миле

И ја имам јединицу – похвали се Гиле.

Песме у којима се налазе поређења повод су за њихово уочавање и грађење. Нека поређења у народу могу бити повод за стварање сличних: здрав ко дрен, висок ко бор, расте као врба, итд. Уз семантичко тумачење зашто се нешто са нечим упоређује стварају се могућности код деце за сличне поредбене асоцијације: умиљат као јагње, лукав као лисица, итд.

Уочавање епитета у лирским песмама, уз тумачење њиховог значења и функције, може такође бити повод за језичке игре речима којима се проширује дечји речник, изграђује реченица и осећај за поетску употребу речи.

Мало је нонсенсних песама и оне се проучавају као нонсенсни прозни текстови. Дакле, пре него се тумаче, мора се остварити једна синтаксичка језичка игра у којој се текст преводи у логични. Може и обрнуто, што је компликованије, од логичних стихова деца праве нонсенсне. Књижевноуметнички артефакт не подлеже промени, али код деце предшколског узраста ради бољег разумевења привремена промена, изокретање текста, мора се остварити. Деца воле нонсенсне садржаје, зато их треба проучавати, мада треба додати нонсенсних стихова је мало. Тако вежбају меморију, пажњу, концентрацију. У нонсенсној песми Изврнуто Милеована Витезовића:

Док цветови људе беру,

У облаке пале кише,

Сапуни се руком перу,

Са лицем се пешкир брише,

Плафон виси о лустеру,

Чаше држе послужавник,

Ваги човек узме меру,

Мишева се мачке плаше,

Песма пева своју птицу,

Ја сам будан кревет спава,

Кита сматрам за ситницу,

Баш ме боли ваша глава.

Деца би могла разумети једино на предшколском узрасту, са њима се овај садржај ради на једна јако духовит начин и пристипачан њима, васпитач би се могао наопако обући и тиме кренути активност, касније би уследило читање пемсе и уочавање свега онога што им је смешно и немогуће: Шта вам је у овој песми смесно? Чудно? Како то цветови људе беру? Могу ли у облаке пасти кише? Бришете ли лицем пешкир? Итд. Деци је јако занимљиво да у другом делу песму врате у онако јако би требало да звучи, а васпитач би требало да је прочита тако сређену. Могу се касније смишљати и разне изврнуте реченице, као и друге игре у којима ће се деца насмејати и научити нешто ново. Поред ове песме имамо и песму Оног лудог дана, Пајо Канижај, као и многе друге.

II. УЧЕЊЕ И РЕЦИТОВАЊЕ СТИХОВА НАПЕМЕТ

Учење стихова напамет има вишеструку важност, јер се тиме упоређују литерарно-естетске вредности, вежба меморија и вољна пажња, развија интелигенција. Деца уживају у слушању исте песме више пута и често се дешава да се приликом тих понављања и запамте уживајући у том ритму и звуку. Док је учење стихова напамет је последица одлуке да се усвоје тако да се могу репродуковати напамет. Намерно учење је за децу корисно јер се вежба меморија, вољна пажња, развија интелигенција. Учење стихова доприноси да повучена и стидљива деца постану говорљивија. Кад се стихови повежу са покретима, посебно плесним, развија се смисао за ритам и богате се изражајне способности деце.

Има разних поступака за учење стихова, што зависи од карактера текста, узраста деце. Стихови се памте захваљујући понављању али и подсећању на основу запамћеног ритма, смисла, риме. За боље усвајање стихова веома је важно понудити деци богате и разноврсне активнсти. Изражавање доживљеног и сазнатог речима, покретима, цртањем, сликањем, моделовањем у драмској игри. Усвајање стихова доприноси њихово доживљавање, повезивање емоција које буде стихови са дечијим искуством, подвлачење овог доживљаја брижљиво одабраном музиком или показивање слике са одговарајућом темом.

1. Значај учења стихова

Учење стихова, између осталог, доприноси да повучена и стидљива деца постану говорљивија и отворенија, затим доприноси развијању смисла за ритам, а нарочито смисла за леп говор и изражајно казивање.

Један од услова да се створи жеља код деце за учење стихова јесте што лепша интерпретација песме од стране васпитача. Да би се песма што лакше научила напамет потребно је својеврсно тумачење појединих њених елеманата, асоцијација које она изазива, потребно је својеврсно идентификовање са доживљајима и јунацима у песми.

Стихови се памте понављањем, памте се лакше ако се проникне у њихов смисао, али и онда када их деца до краја не разумеју. Запамћивању доприносе и разне активности везане за садржај песме: покрети, цртање, сликање, моделовање, драматизација. Значајно, ако не и најзначајније у вези са тумачењем стихова напамет је стварање одговарајуће мотивације, тј. прихватљивог разлога да деца уложе напор и радују се успеху. Један од примарних мотива јесте самонаграђујући мотив. Аско је песма допадљива по теми, мотиву, ритму, осећајности, деца ће сама тражити да је чују више пута и убрзо ће је научити. Некад децу треба мотивисати и њиховим евентуалним учешћем у приредби. Лепо рецитовање које наилази на признање породице или околине такође може бити снажан мотив.

2. Начин учења стихова

У вези са начином учења стихова напамет треба знати да се песма учи и памти целовито, без цепкања на строфе којим се нарушава смисао песме, омета њено сагледавање у целини и омећено памћење. Песму треба понављати у виду индивидуалног рецитовања деце а не хорски. Хорско рецитовање ремети изражајност говорне интерпретације сводећи га на скандирање и надвикавање. Ако се понекад, ради разбијања монотоније и проба рецитовање с више деце истовремено, онда их не би требало бити у групи више од двоје или троје. То је понекад и пожељно у рециталима. С применом хорског рецитовања треба бити образрив и прибегавати му само онда када је такав начин рецитовања логичан јер га диктира сама структура текста.

Уобичајан ток учења песме напамет иде операционо овако: васпитач изражајно више пута прочита песму у току и после тумачења њене садржине, а затим позива неко дете које боље памти да уз његову помоћ понови стихове, затим то чини са другом децом. Васпитач подсећа децу на смисао песме, помаже гестовима, усмеравајући тако децу на памћење по смислу а не „папагајски“ и без разумевања. Да не би понављање стихова прешло у досаду, треба стално уносити новине у приступању: игре, дијалоге, глуму, рецитовање с подијума, кроз „телевизор“, у име неке лутке, уз снимање и слушање сопственог рецитовања итд.

Чим се примети да понављање стихова прелази у досаду, а ни додатни поступци не помажу, треба направити рекреативну паузу, рецитовати неке друге раније научене стихове, прећи на занимљиву говорну игру или променити активност. Учење стихова не треба да буде принуда, нити се они морају по ваку цену научити на истој активности на којој је песма обрађена. Са учењем се може наставити на некој наредној усмереној активности.

3. Особености говаора у предшколском периоду

 Да ли су предшколска деца спремна за ефикасну говорну комуникацију какву школа захтева? Умење разговарања заснива на следећим вештинама: вештина слушања, говорења по реду, узимања у обзир искуства, навика, интереса и потреба саговорника, уздржавање од доминације у разговору, не прекидати саговорника, осетити када твој исказ није схваћен, разјаснити изречено адекватној процени многозначности исказа саговорника, изазвати пажњу и умешно одржавати комуникацију погледом и другим невербалним средствима.

У великој мери дете остварује све ове ставке још на предшколском узрасту. У новије време руски психолози истичу значај предшколског периода као најважнијег у формирању општељудских способности, кључних за успех или неуспех у школском добу. Овај период одликује убрзан развојни говор. Речник је богатији у просеку за 1000 речи годишње тако да би дете пред полазак у школу требало да има фонд од 5–6 хиљада речи. Реченица је дужа за по једну реч годишње.

Учење се, углавном, одвија кроз игру. У групним играма доминира игра улога, а јавља се и усавршава стваралачка игра. Потребно је истаћи да је најпогоднији период за развијање способности правилног изговора око треће године; за развитак простих реченица и основних морфолошко-синтаксичких облика до пете године; за развитак артикулације око осме године; док се развитак речника и сложенијих синтаксичких структура одвија до двадесете године. Многи васпитно-образовни проблеми би се лакше решавали ако бисмо боље упознали токове развоја говора и више разумели типове говорних разлика са којима се срећемо код својих ученика. У периоду развитка треба активно вежбати говорни израз ученика. Такође је неопходно да наставников говор буде узор деци и да буде такав да подстиче ученике на подражавање. Закључак је да изградњи васпитачевог говора треба посветити посебну пажњу.